prof. dr Vesna Lopičić

**Dead or Maybe Not:**

**A Collection оf Essays оn Dying and Death**

recenzija

Odlukom Nastavno-naučnog veća Filozofskog fakulteta Univerziteta u Nišu, koja je doneta na sednici održanoj 7. juna 2023. godine, imenovana sam za recenzenta rukopisa *Dead or Maybe Not: A Collection of Essays on Dying and Death* čija je autorka prof. dr Vesna Lopičić.

Rukopis *Dead or Maybe Not* čini deset naučnih radova posvećenih anglofonim autorima od Stivena Kinga do Džordža Sandersa, autorkama kanadske kratke proze ali i inscenacijama Šekspirovog dela. U kritičkoteorijskim tumačenjima Vesne Lopičić, problematizovanje teme ljudske kratkovekosti i posthumne egzistencije smešteno je u širok i zahtevan okvir čitanja i shvatanja smrti od drevnih kultura do intelektualnih intencija i inovacija zapadnog duha, od nekrofobije i nekrofilije do epistemofilije.

Tema smrtnosti je i ontološki i epistemološki centar naše kulture: rituali nestajanja i žalovanja možda su se skrili u privatnost bolničkih odaja i možda će svoj paradoksalni uzlet doživeti u kontekstima pravnog formata namenjenog medicinski asistiranom samoubistvu i drugim vrstama samoregulacije egzistencije, ali je tematska vrednost smrti investirana sve više i u razvoj studija smrti, koje povezuju humanističke, medicinske i biološke discipline. Knjiga Vesne Lopičić sabira vrlo posebne i važne humanističke teme koje svedoče o intelektualnoj smelosti renomirane profesorke: autorka se ne usteže da uvek iznova pred sebe postavlja nova pitanja i otvara nove perspektive, ostajući dugo i postojano u okvirima kanadske anglofone književnosti, što nije njeno jedino polje rada i interesovanja, ali jeste polje u kom su njeni naučni rezultati izuzetno visoko cenjeni i laskavo vrednovani.

Da li je smrt tabu, ili integralni deo života, kako su nas to učile stare kulture? Da li se mistično i pragmatično igde sreću na onaj način na koji se povezuju život i njegovo gašenje, svetlost i mrak? Šta biva sa telom posle smrti, i može li se smrt ponavljati i umnožavati? Mogu li narativni zakoni književnog dela, koji menjaju granice linearnog protoka vremena, odgovoriti na dileme fizičara i biologa koji su zaokupljeni pitanjima interakcije prošlosti i sadašnjosti, mogućnošću naknadnih uticaja na prošlost, interpolacijama i multiverzumom? Da li su u patrijarhalnoj percepciji materica i grobnica nepobitno povezane, i da li je u falocentričnom svetu smrt povezana sa ženskom potragom za svetlošću, vidom i uvidom? Mnogo je pitanja i tema koji transcendiraju profesionalni naučnički poriv i pretvaraju se u istraživanje strašnih savršenstava oličenih u neumitnim zakonima ljudske egzistencije i zloslutnim nagoveštajima budućih uticaja, socijalnih i naučnih, na dileme postanka i nestanka.

Rukopis buduće knjige naučnih radova prof. dr Vesne Lopičić u potpunosti ispunjava zadatak koji se najčešće postavlja pred publikacije ovog tipa: *Dead or Maybe Not* predstavlja relevantan doprinos kristalizaciji i uobličavanju tema univerzalno prisutnih u polju klasične i savremene anglofone književnosti. Ova zbirka eseja relativizuje neizbežnu mističnost i emfatičnost kapitalnih tema kakve su smrti i umiranje: sa druge strane, teorijska saznanja i interdisciplinarna promišljanja ljudske egzistentnosti posredovana su na način koji je istovremeno sistematičan, analitičan, verodostojan i atraktivan.

Iz svih navedenih razloga, preporučujem Nastavno-naučnom veću Filozofskog fakulteta Univerziteta u Nišu da podrži objavljivanje monografije *Dead or Maybe Not* prof. dr Vesne Lopičić.



dr Vladislava Gordić Petković

redovna profesorka za užu naučnu oblast Engleska i američka književnost

Filozofski fakultet Univerziteta u Novom Sadu